মুম্বইয়ের কাটচি ব্যবসায়ী পরিবারে জন্ম হয় নেহাল মোদির। তবে মুম্বইয়ের মেয়ে হলেও তাঁর স্কুল জীবন কেটেছে কলকাতায়। কলকাতার সেন্ট থমাস স্কুলের প্রাক্তনী নেহালের কাছে স্কুল জীবন ভীষণভাবে স্মরণীয়। কারণ তাঁর জীবনসঙ্গীকে এই স্কুল জীবনের শেষ প‌র্যায়ে এসে খুঁজে পেয়েছিলেন তিনি। আর এই মানুষটির হাঠাৎ করে তাঁর জীবনের সঙ্গে জড়িয়ে ‌যাওয়াই তাঁর জীবনের টার্নিং পয়েন্ট বলে মনে করেন নেহাল। নেহালের জীবনে তাঁর স্বামীর একটা বিশাল প্রভাব আছে। জীবনের উৎরাই চড়াইতে সবসময় তাঁকে পাশে পেয়ে এসেছেন নেহাল। ‌সিএ পরীক্ষায় বিফল হওয়ার মত ধাক্কাও তিনি সামলে উঠেছিলেন হবু স্বামীর অনুপ্রেরণাকে সঙ্গী করেই। স্বামীর উৎসাহে সিএ পরীক্ষার গণ্ডী একসময়ে পার করতে সমর্থ হন তিনি। সিএ পাশ করার পরই হন্যে হয়ে একটা ভাল চাকরির খোঁজ শুরু করেন। এরমধ্যেই সাতপাকে বাঁধা পড়ে কলকাতা ছেড়ে চেন্নাই পাড়ি দিতে হয়। সেখানেও ব্যাঙ্ক থেকে শুরু করে বড় বড় কর্পোরেট সংস্থায় চাকরি চেয়ে ‘কোল্ড কল’ করতে থাকেন তিনি। কথায় বলে মনেপ্রাণে কোনও চেষ্টা কখনও বিফল হয়না। নেহালের জীবনেও তাই হল। তিন মাস একটানা চাকরির চেষ্টা চালিয়ে যাওয়ার পর এক সপ্তাহের মধ্যে একসঙ্গে তিনটে চাকরি জুটে ‌যায় নেহালের। সে আরও এক সমস্যা। অবশেষে আমেরিকান ব্যাঙ্কের চাকরিটাই বেছে নেন নেহাল। তারপর আর পিছন ফিরে তাকাতে হয়নি। আমেরিকান ব্যাঙ্ক ছেড়ে এবিএন অ্যামরো। সেখান থেকে সিটি গ্রুপে চাকরি।